b'\n_START_ARTICLE_\nBreda Pogorelec\n_START_SECTION_\n\xc5\xbdivljenje\n_START_PARAGRAPH_\nKlasi\xc4\x8dno gimnazijo je obiskovala v Ljubljani. Od leta 1946 do 1952 je \xc5\xa1tudirala na Filozofski fakulteti v Ljubljani in leta 1952 diplomirala iz slovenskega jezika in primerjalnega slovanskega jezikoslovja kot glavnih ter iz primerjalnega jezikoslovja in ju\xc5\xbenoslovanskih knji\xc5\xbeevnosti kot stranskih predmetov. Dve leti je pou\xc4\x8devala na gimnaziji v Bre\xc5\xbeicah, leta 1955 pa je za\xc4\x8dela delati na Oddelku za slovanske jezike in knji\xc5\xbeevnosti na Filozofski fakulteti v Ljubljani kot asistentka. Od 1956 do 1958 se je na jagelonski univerzi v Krakovu izpopolnjevala v splo\xc5\xa1ni in slovanski lingvistiki. Januarja 1964 je pri prof. dr. Antonu Bajcu doktorirala z disertacijo Veznik v sloven\xc5\xa1\xc4\x8dini._NEWLINE_Leta 1966 je bila izvoljena za docentko za slovenski knji\xc5\xbeni jezik in stilistiko, leta 1979 za izredno in leta 1985 za redno profesorico za slovenski knji\xc5\xbeni jezik in stilistiko. Predavala je opisno slovnico slovenskega knji\xc5\xbenega jezika (glasoslovje, oblikoslovje, skladnjo, besedotvorje in besedoslovje) ter sporo\xc4\x8danje oziroma besediloslovje, stilistiko in sociolingvistiko ter zgodovino slovenskega knji\xc5\xbenega jezika. V letih 1986\xe2\x80\x931990 je bila predstojnica Oddelka za slovanske jezike in knji\xc5\xbeevnosti. Upokojila se je oktobra 1997 in pridobila naziv zaslu\xc5\xbena profesorica.\n_START_SECTION_\nDelo\n_START_PARAGRAPH_\nSprva jo je zanimala skladnja slovenskega knji\xc5\xbenega jezika, v 70. letih se je osredoto\xc4\x8dila na jezikovne stilisti\xc4\x8dne raziskave, izhodi\xc5\xa1\xc4\x8dno predvsem na Cankarjeva besedila, nato pa na vsa najpomembnej\xc5\xa1a besedila iz slovenskega predknji\xc5\xbenega in knji\xc5\xbenega izro\xc4\x8dila. Ukvarjala se je tudi s sociolingvistiko, zlasti z jezikovno politiko in jezikovnim na\xc4\x8drtovanjem. O jeziku je govorila kot o izraznem sredstvu, ki ne more biti lepo ali grdo, pravilno ali nepravilno, temve\xc4\x8d sporo\xc4\x8danjsko ustrezno ali manj ustrezno._NEWLINE_Ve\xc4\x8dkrat je vodila Seminar slovenskega jezika, literature in kulture in mednarodni simpozij Obdobja v slovenskem jeziku, knji\xc5\xbeevnosti in kulturi. Od leta 1974 do 1979 je bila predsednica Slavisti\xc4\x8dnega dru\xc5\xa1tva Slovenije. Bila je \xc4\x8dlanica pravopisne komisije pri SAZU, ki je izdelala osnutek novih pravopisnih in pravore\xc4\x8dnih pravil, ter sourednica Slovenskega pravopisa I. Pravila (1990). Kot predsednica komisije za vpra\xc5\xa1anja slovenskih zamejcev in izseljencev je bila med pobudniki ustanovitve Centra za sloven\xc5\xa1\xc4\x8dino kot drugi/tuji jezik in Poletne \xc5\xa1ole slovenskega jezika. Sodelovala je pri organiziranju stikov z zamejstvom, pri pripravi koro\xc5\xa1kih, tr\xc5\xbea\xc5\xa1kih in bene\xc4\x8danskih kulturnih dnevov. Leta 1975 je bila med pobudniki akcije za ureditev odnosa do sloven\xc5\xa1\xc4\x8dine v javnosti, ki je potekala v okviru RK SZDL Slovenije in Slavisti\xc4\x8dnega dru\xc5\xa1tva Slovenije. Od leta 1994 je predsedovala Delovni skupini za podro\xc4\x8dje jezikovnega na\xc4\x8drtovanja in jezikovne politike pri Dr\xc5\xbeavnem zboru Republike Slovenije \xe2\x80\x93 kon\xc4\x8dni rezultat je bil Zakon o javni rabi sloven\xc5\xa1\xc4\x8dine (sprejet 2004)._NEWLINE_Dejavna je bila v Dru\xc5\xa1tvu visoko\xc5\xa1olskih u\xc4\x8diteljev in profesorjev. Ob reformi univerzitetnega pouka v \xc5\xa1tudijskem letu 1959/60 je predlagala vsebinsko raz\xc5\xa1iritev \xc5\xa1tudija slovenskega knji\xc5\xbenega jezika in njegovo uvrstitev med diplomske predmete. S predavanji in kriti\xc4\x8dnimi prispevki se je udele\xc5\xbeevala razprav o pouku slovenskega jezika v osnovnih in srednjih \xc5\xa1olah ter kot \xc4\x8dlanica komisije za izdelavo u\xc4\x8dnih programov sodelovala pri posodobitvi programov za pouk slovenskega jezika v usmerjenem izobra\xc5\xbeevanju. Bila je soavtorica srednje\xc5\xa1olske slovnice Slovenski jezik I in II._NEWLINE_Dalj \xc4\x8dasa je predavala na Visoki \xc5\xa1oli - pozneje Fakulteti za sociologijo, politi\xc4\x8dne vede in novinarstvo, AGRFT, Pedago\xc5\xa1ki fakulteti v Mariboru, Univerzi za izobra\xc5\xbeevalne vede v Celovcu. Sodelovala je pri mnogih mednarodnih prireditvah, zlasti na slavisti\xc4\x8dnih kongresih in konferencah, ter predavala na tujih univerzah (Praga, Trst, Brno, Szombathely, Pariz ...). Strokovna spoznanja je redno popularizirala z oddajami na radiu in televiziji ter ob\xc4\x8dasno tudi v nestrokovnem tisku._NEWLINE_Bila je \xc4\x8dlanica sveta Znanstvenega in\xc5\xa1tituta FF in ve\xc4\x8d njegovih organov, avtorica \xc5\xa1tevilnih razprav in urednica znanstvenih zbornikov. Za svoje delo je dobila ve\xc4\x8d priznanj, zlasti Filozofske fakultete in Univerze v Ljubljani.'